Alger
Store norske leksikon,Geografi,Verdens geografi,Afrika,Algeries geografi
Alger er hovedstaden i Algerie, og ligger ved Algerbukta ved Middelhavet. Byen er landets kulturelle og økonomiske sentrum, og har rundt 2,8 millioner innbyggere (2021).
Havnen er den største i Algerie, og er en viktig bunkringshavn og utførselssted for vin, frukt og grønnsaker. Fiske og turisme er viktige næringsveier ved siden av sementproduksjon, maskin-, metall- og kjemisk industri. En internasjonal flyplass ligger i Dar al-Beïda.I den arabiske bydelen ligger kasbaen som er ført opp på UNESCOs verdensarvliste. Der ligger også flere moskeer, den eldste, Djama el Kebir, er sannsynligvis fra 1000-tallet. I den tidligere europeiske bydelen ligger universitetet, det arkeologiske museet og botanisk hage. Byen har flere museer, blant annet historisk og naturhistorisk museum, jihad-museum (fra frigjøringsperioden) og folkemuseum. Historie Alger ble anlagt av araberne i 935 på stedet der det romerske Icosium hadde ligget, og var en viktig piratbase fra 1500-tallet til 1830, da franskmennene med erobringen av byen innledet underleggelsen av Algerie. Etter at de allierte 8. november 1942 hadde inntatt Alger, var byen tilholdssted for Charles de Gaulles provisoriske regjering. Les mer i Store norske leksikon Algerie Algeries befolkning Algeries geografi Algeries eldre historie Algeries nyere historie Algeries samtidshistorie Algeries politiske system økonomi og næringsliv i Algerie